section_heading: Opis dobra
paragraph_text: Crkva sv. Ivana Krstitelja smještena je na završetku ulice Srednji Kono. Jednobrodna kamena građevina pravokutnog je tlocrta, bačvasto svođena, s dvostrešnim krovom i kupom kanalicom. Simetrično organizirano glavno, južno pročelje rastvoreno je portalom, rozetom i zvonikom na preslicu. Arhitravni nadvratnik portala nosi natpis u dva reda koji crkvu datira u 1683. g. U unutrašnjosti čuva vrijednu slikarsku oltarnu palu, te sekundarno ugrađeni romanički reljef sv. Vlaha oblikovanog na romanički način, datiranog u 12. st.